Шолг1ачу дийнахь сатоссучу хенахь, Заза хит1а яле Эвтархойн Ахьмад юьртах велира. Цуьнан ойланаш хьалха а евлла Теркал дехьа д1аяханера. Х1инццалц цо шеца цхьаъ шиъ вуьгура шен доттаг1ех, х1инца цунна ша виса лаьара, аренан мох лоьцуш беалора бахана дин д1ахеца ма-боьдду. Цигахь и х1инца а наггахь бен нахана вевзаш вацара, синтем боцчу некъо эца там бара цуьнан аьрха ойла. Цуьнан накха гатбина детталора майра дог. Цо г1одаюкъах къуьйлура чал дера герзаш. К1езиг хуьлу гонах майрачун дагара хуу нах. Юьртахь дерриге а машарен адамаш ду, амма иштта къонахий а бу: зуламхой боцуш, къуй боцуш, ц1ена ойла а йолуш, буса наб ца кхеташ ладоьг1урш-цхьаммо орца дохуш хезий-те бохуш. Царна даиман а моьтту цхьаъ бохамо хьийзош санна ша цхьаъ бен г1онна ван адам-да а воцуш…